Ha jó nagy az erkélye, a kormány ad hozzá vetőmagot és ásót is!
Ingyenes képzést, tanácsadást, vetőmagot és még szerszámokat is ad a minisztérium azoknak a városlakóknak, akik rendelkeznek legalább 7 négyzetméter művelhető területtel, és vállalják, hogy beszámolnak élményeikről.
Egy talpalatnyi, hét négyzetméteres megművelhető terület, vagy ekkora méretű balkonláda a beugró a Földművelésügyi Minisztérium által támogatott, a Városi Kertészek programba. További feltétel, hogy a jelentkezők kizárólag városlakó, tizennyolc-negyven év közöttiek lehetnek. A sikeresen pályázók hatnapos, ingyenes képzésen vesznek részt, ahol a vegyszermentes zöldségtermesztés alapfogásait sajátíthatják el, tavasszal vetőmagokat és a kertészkedéshez kellő szerszámokat kapnak. A jelentkezőknek vállalniuk kell, hogy tapasztalataikról írásos beszámolót készítenek.

Amint azt Fazekas Sándor földművelésügyi miniszter a napokban bejelentette, a most induló program kísérleti, ami később bővülhet a megcélzott terményeket és a képzési helyeket illetően is. A program célja, hogy segítse a háztáji termelés újraindítását, ami 30–40 évvel ezelőtt még természetes volt városi környezetben is, ugyanis a jelenlegi tapasztalat az, hogy nem csak a nagyobb településeken, de a falvakban is egyre kevesebben tartanak fent háztáji gazdaságot. Az állattartás szinte teljesen kiment a divatból, a községekben a házakhoz tartozó kertek egyre nagyobb részét hagyják parlagon a tulajdonosok, sőt, a legtöbb helyen már egyáltalán nincs veteményes, az egykori ágyások helyét pázsit, rosszabb esetben gaz borítja.

Hét négyzetméter nem hangzik soknak, de okosan kihasználva, az egymást váltó növényeket telepítve meglepően sok minden megtermelhető rajta. Retek, újhagyma, paprika, paradicsom jöhet szóba többek között, ezekből akár olyan terméshozam is elérhető, ami egy kisebb család szükségletét is fedezheti.

Ha szeretne további hasznos híreket olvasni, hírlevelünkre feliratkozva megteheti!
támogató programok én és a cégem Földművelési Minisztérium agrárvállalkozás